RO Jurnalul Oficial al Uniunii Europene C 181/5

Aviz privind hotărârile Tribunalului din 15 septembrie 2016 în cauzele T-80/14, T-111/14-T-121/14 și T-139/14 privind Regulamentul de punere în aplicare (UE) nr. 1194/2013 al Consiliului de impunere a unei taxe antidumping definitive și de percepere definitivă a taxei provizorii impuse asupra importurilor de biomotorină din Argentina și Indonezia, în urma recomandărilor și hotărârilor adoptate de Organul de soluționare a litigiilor al Organizației Mondiale a Comerțului în litigiile DS473 și DS480 („Uniunea Europeană – măsurile antidumping instituite asupra biomotorinei”)

(2018/C 181/05)

Hotărâri

La 15 septembrie 2016, Tribunalul Uniunii Europene („Tribunalul”) a pronunțat hotărârile în cauzele T-80/14, T-111/14-T-121/14 (1) și T-139/14 (2) („hotărârile”) prin care se anulează articolul 1 și articolul 2 din Regulamentul de punere în aplicare (UE) nr. 1194/2013 al Consiliului din 19 noiembrie 2013 de impunere a unei taxe antidumping definitive și de percepere definitivă a taxei provizorii impuse asupra importurilor de biomotorină originară din Argentina și Indonezia („regulamentul inițial”) (3), în măsura în care se aplică solicitanților în cauzele respective (denumiți în continuare „producătorii-exportatori în cauză”) (4). Consiliul Uniunii Europene a formulat inițial recurs împotriva hotărârilor. Cu toate acestea, recursurile au fost retrase din registrul Curții de Justiție a Uniunii Europene la 2 și 5 martie 2018 (5), în urma deciziei Consiliului de a retrage recursurile în cauzele menționate. Prin urmare, hotărârile au devenit definitive și obligatorii, începând de la data pronunțării lor.

Tribunalul a statuat că instituțiile nu au stabilit în mod corespunzător cerințelor legale existența denaturării semnificative a prețurilor la principalele materii prime utilizate pentru producția de biomotorină din Argentina și Indonezia ca urmare a unui regim de taxe de export diferențiate care aplica rate diferite de impozitare asupra materiilor prime și asupra biomotorinei. Tribunalul a hotărât că instituțiile nu ar fi trebuit să considere că prețul materiilor prime nu a fost reflectat în mod rezonabil în înregistrările contabile ale producătorilor-exportatori argentinieni și indonezieni examinați și nu ar fi trebuit să ignore acele înregistrări atunci când au construit o valoare normală pentru biomotorina produsă în Argentina și Indonezia.

La 26 octombrie 2016, ca urmare a hotărârilor Tribunalului, Organul de soluționare a litigiilor al OMC (denumit în continuare „OSL”) a adoptat raportul grupului special, astfel cum a fost modificat de raportul Organului de apel (denumite în continuare „rapoartele privind Argentina”) (6), în litigiul „Uniunea Europeană – măsuri antidumping instituite asupra biomotorinei din Argentina” (DS473). La 28 februarie 2018 OSL a adoptat, de asemenea, raportul grupului special în litigiul „Uniunea Europeană – măsuri antidumping instituite asupra biomotorinei din Indonezia” (DS480) (denumit în continuare „raportul privind Indonezia”) (7).

Rapoartele privind Argentina și Indonezia au constatat, printre altele, că ajustarea costurilor efectuată de Uniune în regulamentul inițial era incompatibilă cu normele OMC. În plus, în raportul privind Indonezia s-a constatat că, în mod contrar normelor OMC, UE nu a reușit să stabilească un plafon de profit atunci când a calculat marjele de dumping. În plus, raportul privind Indonezia a constatat, de asemenea, că au existat unele neconcordanțe în calculele specifice companiei, precum și alte puncte privind chestiuni legate de prejudiciu.

Ca urmare a raportului privind Argentina, Comisia a deschis o reexaminare (8) în conformitate cu articolul 1 alineatul (3) din Regulamentul (UE) 2015/476 al Parlamentului European și al Consiliului (9) (denumită în continuare „reexaminarea”). În urma acestei reexaminări, Comisia a adoptat Regulamentul de punere în aplicare (UE) 2017/1578 de modificare a regulamentului inițial (denumit în continuare „regulamentul de modificare”) (10).

La deschiderea unei reexaminări, Comisia a anunțat că a considerat oportun să examineze consecințele rezultatelor rapoartelor privind Argentina și asupra măsurilor impuse asupra biomotorinei din Indonezia, deoarece interpretările juridice conținute în rapoartele privind Argentina păreau relevante și pentru ancheta privind Indonezia.

Cu toate acestea, în cursul reexaminării, Comisia a primit mai multe observații din partea părților interesate privind, în special, aplicabilitatea interpretării conținute în rapoartele privind Argentina la măsurile instituite asupra biomotorinei din Indonezia. Comisia a considerat că analiza observațiilor cu privire la Indonezia ar fi necesitat mai mult timp și a decis să nu includă o examinare a acesteia în regulamentul de modificare, dar în schimb să mențină deschisă reexaminarea în ceea ce privește Indonezia.

Consecințe

În conformitate cu articolul 266 din TFUE, instituțiile Uniunii trebuie să ia măsurile necesare pentru a se conforma hotărârilor Tribunalului. Este recunoscut faptul că, în cazurile în care o procedură judiciară include mai multe etape administrative, anularea uneia dintre aceste etape nu atrage după sine anularea întregii proceduri (11). Ancheta antidumping este un exemplu de astfel de procedură cu mai multe etape.

În conformitate cu jurisprudența Tribunalului, procedura de înlocuire a unui act anulat poate fi reluată chiar din punctul în care a intervenit ilegalitatea. În conformitate cu hotărârile respective, instituțiile Uniunii au posibilitatea de a remedia aspectele regulamentului inițial care au dus la anularea acestuia în privința producătorilor-exportatori în cauză (12).

Comisia ar trebui să respecte nu numai dispozitivul hotărârilor, ci și motivele care au condus la aceste hotărâri și care constituie fundamentul hotărârilor, în măsura în care sunt indispensabile pentru a determina sensul exact a ceea ce s-a hotărât în dispozitiv (13). Alte constatări ale regulamentului inițial care nu au fost contestate în termenele stabilite în acest sens sau care au fost contestate dar au fost respinse de hotărârile Tribunalului și, ca atare, nu au dus la anularea regulamentului în litigiu, rămân valabile.

Pentru a-și îndeplini obligațiile care îi revin, Comisia a reluat ancheta antidumping privind importurile de biomotorină originară din Argentina și Indonezia chiar din punctul în care a apărut ilegalitatea. În acest caz, nerespectarea prețului materiilor prime, astfel cum se reflectă în înregistrările contabile ale producătorilor-exportatori din Argentina și Indonezia ar trebui să fie reexaminate în lumina hotărârilor.

În plus, Comisia are obligația de a introduce măsurile antidumping instituite asupra importurilor de biomotorină din Argentina și Indonezia în conformitate cu recomandările și cu hotărârile conținute în rapoartele OSL ale OMC.

Mai mult, anularea de către Tribunal a regulamentului inițial cu privire la producătorii-exportatori în cauză afectează, de asemenea, validitatea regulamentului de modificare. Întrucât regulamentul de modificare a modificat un regulament care între timp fusese anulat, acesta a devenit, de asemenea, nul și neaplicabil în ceea ce privește producătorii-exportatori în cauză.

Comisia poate decide să nu limiteze această redeschidere a procedurilor antidumping la producătorii-exportatori în cauză și să extindă constatările la toți producătorii-exportatori din Argentina și Indonezia. În plus, redeschiderea procedurii ar trebui să țină seama nu numai de motivarea hotărârilor, ci și de constatările din rapoartele privind Argentina și Indonezia.

Redeschiderea procedurii

Prin urmare, Comisia redeschide ancheta antidumping privind importurile de biomotorină originară din Argentina și Indonezia care au dus la adoptarea regulamentului inițial și închide reexaminarea în curs în ceea ce privește Indonezia (14).

Informații prezentate în scris și posibilitatea de audiere

Toți producătorii-exportatori și industria din Uniune sunt invitați să își facă cunoscute punctele de vedere, să transmită informații și să furnizeze dovezi justificative. Cu excepția cazului în care se prevede altfel, informațiile respective și dovezile în sprijinul acestora trebuie să parvină Comisiei în termen de trei săptămâni de la data publicării prezentului aviz în Jurnalul Oficial al Uniunii Europene.

De asemenea, părțile interesate pot solicita să fie audiate de serviciile Comisiei responsabile cu ancheta. Pentru audierile privind aspectele referitoare la etapa inițială a anchetei, cererea trebuie să fie transmisă în scris și să precizeze motivele solicitării în termen de 15 zile de la data publicării prezentului aviz.

Instrucțiuni de transmitere a informațiilor prezentate în scris și a corespondenței

Informațiile transmise Comisiei în scopul desfășurării anchetelor de apărare comercială ar trebui să nu facă obiectul unor drepturi de autor. Înainte de transmiterea către Comisie a unor informații și/sau a unor date care fac obiectul drepturilor de autor ale unor părți terțe, părțile interesate trebuie să solicite autorizarea specifică a deținătorului drepturilor de autor care să permită în mod explicit Comisiei: (a) să utilizeze informațiile și datele în scopul prezentei proceduri de apărare comercială și (b) să furnizeze informații și/sau date părților interesate de prezenta anchetă sub o formă care să le permită acestora își exercite dreptul la apărare.

Toate observațiile prezentate în scris și corespondența transmise de părțile interesate pentru care se solicită un tratament confidențial trebuie să poarte mențiunea „Limited” (acces limitat) (15).

Părțile interesate care transmit informații purtând mențiunea „Limited” trebuie să furnizeze rezumate cu caracter neconfidențial ale acestora în temeiul articolului 19 alineatul (2) din Regulamentul (UE) 2016/1036 al Parlamentului European și al Consiliului (16) („regulamentul de bază”), care vor purta mențiunea „For inspection by interested parties” (versiune destinată consultării de către părțile interesate). Aceste rezumate trebuie să fie suficient de detaliate pentru a permite o înțelegere rezonabilă a substanței informațiilor transmise cu titlu confidențial. Dacă o parte interesată care transmite informații confidențiale nu furnizează un rezumat neconfidențial al acestora în formatul și de calitatea solicitate, informațiile respective pot să nu fie luate în considerare.

Părțile interesate sunt invitate să prezinte toate documentele și cererile prin e-mail, inclusiv împuternicirile și fișele de certificare scanate, cu excepția răspunsurilor voluminoase, care trebuie să fie prezentate pe suport CD-ROM sau DVD, în persoană sau prin scrisoare recomandată. Prin utilizarea e-mailului, părțile interesate își exprimă acordul cu normele aplicabile transmiterii informațiilor pe cale electronică conținute în documentul intitulat „CORESPONDENȚA CU COMISIA EUROPEANĂ ÎN CAZURILE DE APĂRARE COMERCIALĂ”, care este publicat pe site-ul Direcției Generale Comerț: http://trade.ec.europa.eu/doclib/docs/2011/june/tradoc_148003.pdf Părțile interesate trebuie să își indice numele, adresa, numărul de telefon și o adresă de e-mail valabilă și trebuie să se asigure că adresa de e-mail furnizată este o adresă de e-mail oficială funcțională, care este verificată zilnic. După furnizarea datelor de contact, Comisia va comunica cu părțile interesate doar prin e-mail, cu excepția cazului în care acestea solicită în mod explicit să primească toate documentele din partea Comisiei prin alte mijloace de comunicare sau a cazului în care natura documentului care trebuie trimis impune utilizarea unei scrisori recomandate. Pentru norme și informații suplimentare privind corespondența cu Comisia, inclusiv principiile care se aplică transmiterilor prin e-mail, părțile interesate trebuie să consulte instrucțiunile privind comunicarea cu părțile interesate menționată anterior.

Adresa Comisiei pentru corespondență este următoarea:

European Commission Directorate-General for Trade Directorate H Office: CHAR 04/034 1049 Bruxelles/Brussel BELGIQUE/BELGIË E-mail: TRADE-AD593A-BIODIESEL@ec.europa.eu

Lipsa cooperării

În cazul în care o parte interesată nu permite accesul la informațiile necesare, nu le furnizează în termenele prevăzute sau obstrucționează în mod semnificativ ancheta, se pot stabili constatări pozitive sau negative, pe baza datelor disponibile, în conformitate cu articolul 18 din regulamentul de bază.

În cazul în care se constată că oricare dintre părțile interesate a furnizat informații false sau înșelătoare, acestea nu sunt luate în considerare și se pot utiliza datele disponibile.

Dacă o parte interesată nu cooperează sau cooperează doar parțial și, prin urmare, constatările sunt stabilite pe baza datelor disponibile, în conformitate cu articolul 18 din regulamentul de bază, rezultatul anchetei ar putea fi mai puțin favorabil respectivei părți decât dacă ar fi cooperat.

Faptul că nu se oferă un răspuns pe suport electronic nu va fi considerat un refuz de a coopera, cu condiția ca partea interesată respectivă să demonstreze că prezentarea unui răspuns în forma cerută ar antrena sarcini și costuri suplimentare nerezonabile. Partea interesată ar trebui să contacteze imediat Comisia în acest sens.

Consilier-auditor

Părțile interesate pot solicita intervenția consilierului-auditor pentru proceduri comerciale. Consilierul-auditor acționează drept intermediar între părțile interesate și serviciile Comisiei responsabile cu ancheta.

Consilierul-auditor examinează cererile de acces la dosar, litigiile privind confidențialitatea documentelor, cererile de amânare a termenelor și orice alte cereri privind dreptul la apărare al părților interesate, precum și cererile terților de a fi audiați care ar putea să apară în cursul procedurii. Toate cererile trebuie prezentate în timp util pentru a nu periclita derularea într-o manieră adecvată a procedurilor.

Consilierul-auditor poate organiza audieri și poate acționa ca mediator pentru a asigura exercitarea deplină a drepturilor la apărare ale părților interesate.

Orice cerere de audiere de către consilierul-auditor trebuie formulată în scris și trebuie să precizeze motivele pe care se bazează.

Consilierul-auditor va oferi, de asemenea, posibilitatea de a organiza o audiere cu participarea părților implicate, permițând prezentarea unor puncte de vedere diferite și a contraargumentelor referitoare la aspecte privind, printre altele, punerea în aplicare a hotărârii.

Pentru mai multe informații și date de contact, părțile interesate pot consulta paginile dedicate consilierului-auditor de pe site-ul web al DG Comerț: http://ec.europa.eu/trade/trade-policy-and-you/contacts/hearing-officer/

Prelucrarea datelor cu caracter personal

Toate datele cu caracter personal colectate pe parcursul prezentei anchete vor fi tratate în conformitate cu Regulamentul (CE) nr. 45/2001 al Parlamentului European și al Consiliului (17).

Informații pentru autoritățile vamale

Taxele antidumping definitive plătite în temeiul regulamentului inițial instituite asupra importurilor de biomotorină încadrată în prezent la codurile NC ex 1516 20 98 (codurile TARIC 1516209821, 1516209829 și 1516209830), ex 1518 00 91 (codurile TARIC 1518009121, 1518009129 și 1518009130), ex 1518 00 95 (codul TARIC 1518009510), ex 1518 00 99 (codurile TARIC 1518009921, 1518009929 și 1518009930), ex 2710 19 43 (codurile TARIC 2710194321, 2710194329 și 2710194330), ex 2710 19 46 (codurile TARIC 2710194621, 2710194629 și 2710194630), ex 2710 19 47 (codurile TARIC 2710194721, 2710194729 și 2710194730), 2710 20 11, 2710 20 15, 2710 20 17, ex 3824 99 92 (codurile TARIC 3824999210, 3824999212, 3824999220), 3826 00 10 și ex 3826 00 90 (codurile TARIC 3826009011, 3826009019 și 3826009030), produsă de către producătorii-exportatori în cauză, după cum se prevede în tabelul următor, precum și taxele provizorii colectate definitiv în conformitate cu articolul 2 din regulamentul menționat, ar trebui să fie rambursate sau remise. Rambursarea sau remiterea trebuie să fie solicitată autorităților vamale naționale în conformitate cu legislația vamală aplicabilă.

Cod adițional TARIC Argentina Unitec Bio SA Buenos Aires B785 (*1) Molinos Agro SA, Buenos Aires B784 Oleaginosa Moreno Hermanos SACIFI y A, Bahia Blanca B784 Vicentin SAIC, Avellaneda B784 Aceitera General Deheza S.A., General Deheza B782 Bunge Argentina S.A., Buenos Aires B782 Cargill SACI, Buenos Aires B785 (*1) Louis Dreyfus Commodities S.A., Buenos Aires B783 Indonezia PT Pelita Agung Agrindustri, Medan B788 PT Ciliandra Perkasa, Jakarta B786 PT Wilmar Bioenergi Indonesia, Medan B789 PT Wilmar Nabati Indonesia, Medan B789 PT Musim Mas, Medan B787

Comunicarea informațiilor

Ulterior, toți producătorii-exportatori și industria din Uniune vor fi informați cu privire la constatările prezentei anchete și vor avea posibilitatea să prezinte observații.

(1) JO C 402, 31.10.2016, p. 28.

(2) JO C 392, 24.10.2016, p. 26.

(3) JO L 315, 26.11.2013, p. 2.

(4) Producătorii-exportatori Unitec Bio SA, Molinos Rio de la Plata SA, Oleaginosa Moreno Hermanos SACIFI y A, Vicentin SAIC, Aceitera General Deheza SA, Bunge Argentina SA, Cargill SACI, Louis Dreyfus Commodities S.A. (LDC Argentina SA) din Argentina și producătorii-exportatori PT Pelita Agung Agrindustri, PT Ciliandra Perkasa, PT Wilmar Bioenergi Indonesia, PT Wilmar Nabati Indonesia, PT Perindustrian dan Perdagangan Musim Semi Mas (PT Musim Mas) din Indonezia.

(5) Ordonanțele președintelui Curții din 15 februarie 2018 în cauzele conexate C-602/16 P și C-607/16 P-C-609/16 P, și din 16 februarie 2018 în cauzele C-603/16 P-C-606/16 P.

(6) OMC, Raport al Organului de apel, AB-2016-4, WT/DS473/AB/R, 6 octombrie 2016, și OMC, Raport al Grupului special, WT/DS473/R, 29 martie 2016.

(7) OMC, Raportul grupului special, WT/DS480/R, 25 ianuarie 2018.

(8) Aviz de deschidere privind măsurile antidumping în vigoare privind importurile de biomotorină originară din Argentina și Indonezia, în urma recomandărilor și hotărârilor adoptate de Organul de soluționare a litigiilor al Organizației Mondiale a Comerțului în litigiul „Uniunea Europeană – măsurile antidumping instituite asupra biomotorinei” (DS473) (JO C 476, 20.12.2016, p. 3).

(9) Regulamentul (UE) 2015/476 al Parlamentului European și al Consiliului din 11 martie 2015 privind măsurile pe care Uniunea le poate lua ca urmare a unui raport adoptat de Organul de soluționare a litigiilor al OMC privind măsurile antidumping sau antisubvenții (JO L 83, 27.3.2015, p. 6).

(10) Regulamentul (UE) 2017/1578 al Comisiei din 18 septembrie 2017 de modificare a Regulamentului de punere în aplicare (UE) nr. 1194/2013 al Consiliului de impunere a unei taxe antidumping definitive și de percepere definitivă a taxei provizorii impuse asupra importurilor de biomotorină originară din Argentina și Indonezia (JO L 239, 19.9.2017, p. 9).

(11) Cauza T-2/95, Industrie des poudres sphériques (IPS)/Consiliul, Rec. 1998, p. II-3939.

(12) Cauza C-458/98 P, Industrie des poudres sphériques (IPS)/Consiliul, Rec. 2000, p. I-08147.

(13) Cauza T-89/00, Europe Chemi-Con (Deutschland) GmbH/Consiliu [2002] Rec., p. II-3651, punctul 39.

(14) A se vedea nota de subsol 8.

(15) Un document care poartă mențiunea „Limited” este un document considerat confidențial în temeiul articolului 19 din Regulamentul (UE) 2016/1036 al Parlamentului European și al Consiliului (JO L 176, 30.6.2016, p. 21) și al articolului 6 din Acordul OMC privind punerea în aplicare a articolului VI din GATT 1994 (Acordul antidumping). De asemenea, acesta este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului (JO L 145, 31.5.2001, p. 43).

(16) Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (JO L 176, 30.6.2016, p. 21).

(17) Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

(*1) B785 este codul adițional TARIC publicat în Regulamentul de punere în aplicare (UE) nr. 1194/2013. Codul adițional TARIC asociat în prezent acestor întreprinderi este C330.